ཚེས་བཅོ་ལྔ་ཉིན་ནི།བྲོ་འཆམ་པའི་ཉིན་ཏེ།ན་ཚོད་དར་ལ་བབས་པའི་སྐྱེས་ཕོ་མོ་ཀུན་རྒྱན་གོས་ཀྱིས་མཛེས་པར་བྱས་ཏེ་བྲོ་རར་ཕྱིན།བྲོ་རའི་དཀྱིལ་དུ་ཅོག་ཙེ་གྲུ་བཞིའི་སྟེང་འབྲུ་སྣས་བཀང་བའི་འབྲུ་འབོའི་ཁར་དར་ཚོན་སྣ་ལྔས་བརྒྱན་པའི་ཚེའི་མདའ་དར།མདུན་དུ་ཆང་གིས་བཀང་བའི་དངུལ་ལྟིར་དང་དངུལ་ཕོར།ཁ་བཏགས་བཅས་བཤམས་ལ།དེར་བསྐོར་ནས་ཉག་བྲོ་དལ་ལ་རིང་མོ་དེ་འཆམ་འགོ་བརྩམ་པར།བྲོའི་འགོ་མ་ངེས་པར་དུ།ཉི་མ་སེར་པོ་ཤར་ནས་ཤར།།བླ་མ་བཟང་པོའི་མདུན་ལ་ཤར།།ཆོས་ཀྱི་བསྟན་པ་དེ་ནས་དར།།ཉི་མ་སེར་པོ་ཤར་ནས་ཤར།།དཔོན་པོ་བཟང་པོའི་མདུན་ལ་ཤར།།ཁྲིམས་ཀྱི་བསྟན་པ་དེ་ནས་དར།།ཉི་མ་སེར་པོ་ཤར་ནས་ཤར།།མ་སྲུ་བཟང་པོའི་མདུན་ལ་ཤར།།མགྲོན་གྱི་བསྟན་པ་དེ་ནས་དར།།ཞེས་པ་དེ་འཆམ་ལ།དེ་ནས་བྲོ་དཔོན་གང་འདོད་ཀྱི་བྲོ་འཆམ་པར།སྡེ་དེའི་སྤྱི་གཉེར་པས་ཐོག་མར་བྲོ་དཔོན་ལ་ཁ་དར་བཏང་སྟེ།ཚུལ་འདི་སྔར་སྲོལ་བཟང་པོའི་རྒྱུན་མ་ཆད་པ་ཡིན་ལུགས་དང་།དེང་འདིར་སྐྱ་སེར།རྒན་གཞོན།ཕོ་མོ་ཀུན་གྱིས་འབད་པ་མཐུན་འགྲིག་ལ་བརྟེན་ནས།སྡེ་འདིའི་མི་ནོར་དར་ཞིང་རྒྱས་པའི་ཚུལ་དང་།ཕན་ཚུན་ཀྱང་སྤྱོད་བཟང་དར་སྤེལ་དགོས་ཚུལ་གྱི་གཏམ་བཤད།བྲོ་པ་ཐམས་ཅད་ལའང་ཁ་བཏགས་གཏོང་བར།སྐྱེས་པ་ལ་ཕྲག་པ་གཡས་དང་།བུད་མེད་ལ་ཕྲག་པ་གཡོན་ནས་བསྐོར་ཏེ་པ་བཏགས་བསྐོན་དགོས།